Роберто Абондансиери
Роберто Карлос Абондансиери (; р. 1972 г.) е аржентински футболист-национал, вратар. Играч на Бока Хуниорс.

Кариера 
Роден е на 19 август 1972 г. в град Буке, провинция Санта Фе. Постъпва в детско-юношеската школа на Росарио Сентрал. Участва на световното първенство за юноши до 17 г. през 1989 г. Прави своя дебют в аржентинското първенство на 6 декември 1994 г. за Росарио Сентрал срещу Феро Карил Оесте (1 – 1). През 1995 г. печели Копа КОНМЕБОЛ с Росарио Сентрал. През 1997 г. заминава за Буенос Айрес, където става резервен вратар в отбора на Бока Хуниорс.

В Бока Абондансиери попада в сянката на колумбиеца Оскар Кордоба, докато той не се контузва на Клаусура '99. След това обаче самият Абондансиери получава контузия в рамото по време на мач срещу Ривър Плейт и мястото му се заема от третия вратар Кристиян Муньос. След като се възстановява от контузията Абондансиери е отново резерва на Кордоба, докато последният не отива в италианския Перуджа през февруари 2002 г.

Оттогава Абондансиери е редовно титуляр в Бока и през юни 2004 г. е избран за първи вратар на аржентинския национален отбор. Дебютира за националния отбор на 6 юни 2004 г. срещу Парагвай (0 – 0).

Участва на Копа Америка '04, Купата на конфедерациите '05 и на квалификациите за световното първенство през 2006 г. в Германия. На 6 май 2006 г. селекционерът на „гаучосите“ Хосе Пекерман го включва официално в състава, който участва на СП '06.

От сезон 1994/95 до сезон 2004/05 има 228 мача за Бока Хуниорс.

Отличия 
 Шампион на Апертура '98, '00, '03, '05
 Шампион на Клаусура '99, '06
 Копа Либертадорес '00, '01, '03
 Междуконтинентална купа '00, '03
 Копа Судамерикана '04, '05
 Рекопа Судамерикана '05

Определен е за най-добър вратар на Южна Америка за 2003 г.

Аржентински футболисти
Футболисти на Интернасионал
Футболисти на Бока Хуниорс
Футболисти на Росарио Сентрал